Author: Sefcik
Last saved by: agenda0
Company: urad

Predkladacia správa

Návrh na použitie prostriedkov Fondu národného majetku SR vo vzťahu k výkonom vo verejnom záujme v železničnej osobnej doprave je spracovaný na základe bodu B.1. uznesenia vlády SR č. 525 zo dňa 13.júna 2001 k návrhu východísk štátneho rozpočtu na rok 2002, bodu B.6. uznesenia vlády SR č. 790 zo dňa 30.augusta 2001 k návrhu štátneho rozpočtu na rok 2002 a bodu C.1. uznesenia vlády SR č. 1132 zo dňa 28. novembra 2001 k plneniu uznesenia vlády SR č. 502/2001.
Na základe realizovaných výkonov vo verejnom záujme v železničnej osobnej doprave vznikli Železniciam SR za roky 1994-1997 a 1999-2000 straty, ktoré neboli vykryté prostriedkami štátneho rozpočtu v bežnom roku. Ministerstvo financií SR v návrhu východísk na zostavenie štátneho rozpočtu na rok 2002 v časti financovanie zmluvy o výkonoch vo verejnom záujme navrhlo vyčleniť časť príjmov z privatizácie na riešenie záväzkov z minulých rokov viažucich sa na zmluvu o výkonoch vo verejnom záujme, a to v rozsahu      2 mld Sk ešte v roku 2001. Tento predpoklad bol potvrdený aj uznesením vlády SR č. 790/2001 k návrhu na štátny rozpočet na rok 2002. Cieľom materiálu je predložiť vláde SR návrh na spôsob zabezpečenia a na použitie finančných prostriedkov FNM SR vo výške 2 mld Sk. 
Predkladaný návrh nevyvoláva žiadne dodatočné dopady na verejné financie, ekonomiku, zamestnanosť, životné prostredie, nakoľko tieto prostriedky boli v návrhu štátneho rozpočtu plánované. Návrh na použitie prostriedkov FNM SR bol prerokovaný s Fondom národného majetku dňa 18.12.2001 a je s nim bez rozporov. Požiadavka uplatnená rezortom zdravotníctva uznesením vlády SR č. 1132/2001, aby prostriedky v objeme 400 mil. Sk boli uvoľnené ako čiastočná splátka dlhov za zdravotné poistenie, je v návrhu zapracovaná.
Návrh na použitie prostriedkov FNM SR vo výške 2 mld Sk je predkladaný priamo na rokovanie vlády SR. V súvislosti s výsledkami rokovaní s veriteľmi ŽSR, ktorým sú týmto návrhom rozdelené finančné prostriedky, je potrebné návrh na použitie prostriedkov FNM SR prerokovať vládou SR na jej najbližšom zasadnutí.
K predkladanému návrhu na použitie prostriedkov FNM SR nie sú uplatňované žiadne obmedzenia vo veci sprístupnenia.